CELEX: 62013TN0178
Language: el
Date: 2013-03-15 00:00:00
Title: Υπόθεση T-178/13: Προσφυγή της 15ης Μαρτίου 2013 — Jaczewski κατά Επιτροπής

1.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 156/46
            
         Προσφυγή της 15ης Μαρτίου 2013 — Jaczewski κατά Επιτροπής
   (Υπόθεση T-178/13)
   2013/C 156/86
   Γλώσσα διαδικασίας: η πολωνική
   
      Διάδικοι
   
   
      Προσφεύγων: Grzegorz Jaczewski (Bielany, Πολωνία) (εκπρόσωπος: M. Goss, δικηγόρος)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               τη μερική ακύρωση της εκτελεστικής αποφάσεως της Επιτροπής της 24ης Ιουλίου 2012 [κοινοποιηθείσας υπό τον αριθμό Ε(2012) 5049] για την έγκριση των συμπληρωματικών εθνικών άμεσων ενισχύσεων στην Πολωνία το 2012, βάσει του άρθρου 132 του κανονισμού (ΕΚ) 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) 1290/2005, (ΕΚ) 247/2006, (ΕΚ) 378/2007 και για την κατάργηση του κανονισμού (ΕΚ) 1782/2003, με την οποία απόφαση εισήχθη διαφοροποίηση ως προς τις συμπληρωματικές εθνικές άμεσες ενισχύσεις άνω των 5 000 ευρώ.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του ο προσφεύγων προβάλλει δύο λόγους.
   
               1)
            
            
               Ο πρώτος λόγος αντλείται από παραβίαση της θεμελιώδους αρχής της ιεραρχίας των κανόνων δικαίου, διότι η Επιτροπή έλαβε μέτρα αντίθετα προς το άρθρο 132 του κανονισμού 73/2009, λαμβανομένης υπόψη της εφαρμογής του άρθρου 7, παράγραφος 1, σε συνδυασμό με το άρθρο 10 του κανονισμού αυτού, καθόσον επέβαλε διαφοροποίηση των συμπληρωματικών εθνικών άμεσων ενισχύσεων παρά το ότι ο μηχανισμός αυτός δεν μπορούσε να έχει εφαρμογή στα νέα κράτη μέλη για το έτος 2012.
            
         
               2)
            
            
               Ο δεύτερος λόγος αντλείται από παραβίαση της αρχής της ίσης μεταχείρισης και από παράβαση του άρθρου 39 ΣΛΕΕ, σε συνδυασμό με το άρθρο 40, παράγραφος 2, δεύτερο εδάφιο, ΣΛΕΕ, διότι η εφαρμογή της διαφοροποίησης στον τομέα των συμπληρωματικών εθνικών άμεσων ενισχύσεων έχει ως αποτέλεσμα τη μείωση των ποσών που καταβάλλονται στους γεωργούς των νέων κρατών μελών σε επίπεδο χαμηλότερο από εκείνο που θα καταβαλλόταν σε αντίστοιχους αγρότες των λοιπών κρατών μελών και διότι κατά την έκδοση της προσβαλλομένης αποφάσεως δεν ελήφθη υπόψη η ποικιλομορφία των καταστάσεων στις διάφορες περιφέρειες της Ευρωπαϊκής Ένωσης.